IIG ปิดดีล “Lansing” รุก IT Security เต็มสูบ พร้อมปั้น Health Tech ดันรายได้ปี 66 โต 60%
IIG ปิดจ๊อบเข้าถือ “Lansing” สัดส่วน 51% เดินหน้าลุย IT Security เต็มสูบ พร้อมปั้น Health Tech แห่งชาติ มั่นใจเบอร์หนึ่ง Digital Transformation ดันรายได้ปี 66 โต 60%
IIG ปิดจ๊อบเข้าถือ “Lansing” สัดส่วน 51% เดินหน้าลุย IT Security เต็มสูบ พร้อมปั้น Health Tech แห่งชาติ มั่นใจเบอร์หนึ่ง Digital Transformation ดันรายได้ปี 66 โต 60%
5 ม.ค. 2566

บริษัท ไอแอนด์ไอ กรุ๊ป จำกัด (มหาชน) หรือ IIG บริษัทที่ปรึกษาชั้นนำด้านดิจิทัลและเทคโนโลยี ให้บริการด้านดิจิทัลทรานส์ฟอร์เมชันแก่องค์กรธุรกิจแบบครบวงจร เปิดเผยว่า บริษัทฯ ได้เข้าทำรายการลงทุนใน บริษัท แลนซิ่ง บิสสิเนส ซิสเต็มส์ จำกัด หรือ Lansing ผู้นำด้าน Software Development, Outsourcing และ IT Security ซึ่งมีประสบการณ์เชี่ยวชาญมากกว่า 12 ปี โดยมีมูลค่าการลงทุนกว่า 331 ล้านบาท หรือ 51% ของทุนจดทะเบียนชำระแล้วของ Lansing
นายสมชาย เมฆะสุวรรณโรจน์ ประธานเจ้าหน้าที่บริหาร IIG กล่าวว่า การลงทุนในครั้งนี้ บริษัทฯ เชื่อมั่นว่า Lansing จะช่วยขยายฐานลูกค้าใหม่ให้แก่บริษัทฯ และมีโอกาสต่อยอดพัฒนาธุรกิจใหม่ร่วมกันในอนาคต เนื่องจากทั้ง 2 ฝ่ายต่างมีจุดแข็งที่แตกต่างกัน โดย IIG มีความชำนาญในการวางระบบวางแผนทรัพยากรองค์กร (ERP) ระบบบริหารจัดการความสัมพันธ์กับลูกค้า (CRM) และการให้คำปรึกษาด้านการออกแบบและบริหารจัดการประสบการณ์ลูกค้า (Customer Experience Management) สำหรับองค์กรต่างๆ ที่มีความต้องการที่หลากหลาย
ขณะที่ Lansing มีความเชี่ยวชาญในการให้คำปรึกษาด้านระบบ IT ให้กับลูกค้า และการพัฒนาโปรแกรมคอมพิวเตอร์ตามความต้องการของลูกค้าในกลุ่มอุตสาหกรรมเฉพาะ เช่น Healthcare ซึ่งจะทำให้บริษัทฯ สามารถขยายธุรกิจในแนวตั้ง (Vertical Expansion) โดยนำเสนอการเปลี่ยนผ่านธุรกิจสู่เศรษฐกิจดิจิทัล (Digital Transformation) แก่ลูกค้า เช่น เทคโนโลยีเพื่อสุขภาพ (Health Technology) หรือ พาณิชย์อิเล็กทรอนิกส์ (E-Commerce) เป็นต้น อีกทั้ง Lansing ยังมีความเชี่ยวชาญในการจัดหาบุคลากรด้าน IT ซึ่งจะสร้างโอกาสให้บริษัทฯ สามารถหาบุคลากรทางด้าน IT เพื่อสนับสนุนการให้บริการของบริษัทฯ ที่มีความต้องการบุคลากรด้าน IT จำนวนมากได้
สำหรับในปี 2566 บริษัทฯ ตั้งเป้าสร้างการเติบโตอย่างต่อเนื่อง คาดว่าจะเติบโตกว่า 60% โดยจะมีรายได้มากกว่า 1,400 ล้าน ส่วนหนึ่งมาจากรายได้ของ Lansing ที่จะรวมเข้ามาตั้งแต่ต้นปี 2566 อีกกว่า 300 ล้านบาท นอกจากนี้บริษัทฯ ยังมีเป้าหมายในการรักษาอัตรากำไรสุทธิให้ไม่ต่ำกว่า 12%
ส่วนปี 2567 บริษัทฯ ตั้งเป้าทำรายได้ขึ้นไปแตะ 2,000 ล้านบาท ซึ่งจะเป็นผลจากการเติบโตของธุรกิจเดิมของบริษัท (Organic Growth) จากการให้บริการ CRM และ ERP ที่ยังมีการเติบโตอย่างต่อเนื่องในอัตรา 20-25% อีกทั้งรายได้เสริมจากธุรกิจใหม่ อาทิ MarTech, Insure Tech และ Health Tech ซึ่งจะสร้างการเติบโตให้บริษัทในระยะยาว